ברכה קאפח

הרבנית ברכה קאפח (ה'תרפ"ב, 1922 - כ"ג בכסלו התשע"ד, 26 בנובמבר 2013) הייתה אשת חסד, יזמית, פעילה חברתית ואשת הרב יוסף קאפח. כלת פרס ישראל לשנת 1999.

ביוגרפיה
ברכה קאפח נולדה בצנעא, בירת תימן ליוסף ולנעמי צדוק. בגיל 11 נישאה לבן דודה יוסף קאפח, שבבגרותו הפך לרב, והיה מנהיג מרכזי בקרב יהדות תימן וחתן פרס ישראל. בגיל 14 ילדה את בנם הראשון דוד, ובהמשך גם את נעמי ויחיא. בשנת 1943 בגיל 21 עלתה עם משפחתה לישראל, במסע ארוך על גבי חמורים לעיר הנמל עדן, במהלכו שָׁכְלָה את בנה הצעיר יחיא. בהיותה בישראל נולד לה בן נוסף, אריה.

המשפחה התגוררה כמה שנים בתל אביב, ובהמשך עברה לירושלים לשכונת נחלת אחים ובה החלה לבלוט ביזמותה ובמעשי החסד שלה. היא פתחה מפעל רקמה והעסיקה רוקמות רבות משכבות חלשות. בהמשך פתחה בגדייה, בה חולקו בגדים יד שנייה בעזרת צוות של מתנדבות. במסגרת הבגדייה אף התאימה שמלות לכלות לליל כלולותיהן. במקביל, הקימה את עמותת הצדקה "סגולת נעמי", על שם אמה, ובמשך עשרות שנים ניהלה מפעלי גמילות חסדים שהיוו סעד לאלפי נזקקים בירושלים וסביבתה. בין היתר ייסדה והייתה מנהלת פרויקט ה"קמחא דפסחא", במסגרתו חולקו, בעזרת הציבור, מצרכי מזון לחג הפסח כגון מצות ויין. כמו כן פתחה חוגים להעשרת בני הקהילה בתחומים שונים.

ב-1976 יצאה ברכה קאפח עם הפעילה יונה עמיר לסיור בארצות הברית, על מנת להשיג כספים להקמת מרכז למורשת יהודי תימן בירושלים. הן הוזמנו למוזיאון היודאיקה בשיקגו, שם הציגו תלבושת כלולות תימנית ולאחר מכן השמיעו הרצאות ברחבי ארצות הברית על התרבות, החיים והבית המסורתי אצל יהודי תימן.

בשנת 1992 הוענק לה התואר "יקירת ירושלים". על פועלה זכתה קאפח ב-26 תעודות הוקרה שונות, וכן בפרס ישראל לשנת תשנ"ט - 1999, על "תרומתה המיוחדת לחברה ולמדינה".

היא ובעלה נבחרו לדמויות המופת של החינוך הממלכתי דתי לשנת תשע"ו.

ד"ר יעל שי כתבה על חייה של קאפח את הספר "וזאת הברכה", המתאר את חייה בתימן, נישואיה, עלייתה לארץ ישראל, פעילויותיה ומפעל גמילות החסדים אותה הקימה.

לאחר מותה של הרבנית ברכה קאפח, הוציאה לאור כלתה, ד"ר אסתר קאפח, את הספר "רבנית וכלה בשליחות המדינה". הספר מתעד את שליחותן לריו דה ז'ניירו בברזיל לרגל חגיגות יום העצמאות הארבעים למדינת ישראל בשנת 1988, את דמותה של הרבנית דרך סיפורי החסד, את תערוכת התלבושות המסורתיות של מגוון עדות ישראל ואת מופעי הפולקלור שלהן ביחד עם הזמרת עפרה חזה.

לקריאה נוספת

 יעל שי, "וזאת הברכה", הוצאת האגודה לטיפוח חברה ותרבות, נתניה, תשס"ו.
 חזי כהן, "חוכמה מקדם - סיפורי חכמים מקהילות הספרדים ועדות המזרח", ידיעות אחרונות ספרי חמד, 2016, עמודים 183–184
 אסתר קאפח, רבנית וכלה בשליחות המדינה. ירושלים 2015
 עדי דוד, "מעשים של ברכה- מסע של חסד בעקבות הרבנית ברכה קאפח", הוצאת בית המלמדים, 2013
 אסתר קאפח (עורכת). מתימן לישראל – תרבות, לשון, ספרות וחינוך. הגות ומחקר, ירושלים, 2011.
 ד"ר בת ציון ימיני, מלאכת מחשבת: מוטיב הרקמה בשיר "שמלת שבת כלה" של אסתר קאפח, יקום תרבות, 29 אוקטובר 2025

קישורים חיצוניים


 הרבנית ברכה קאפח: הרצון הוא הדוחף לעשות עוד ועוד, מעריב, 6 במאי 1984, עמ' 16


 בת ציון רוזן, ריאיון עם הרבנית קאפח על מעשי החסד שלה. י"ב אייר תש"ע

 כל הכתבות על הרבנית קאפח, באתר ערוץ 7

הערות שוליים

קטגוריה:דמויות מופת של החמ"ד
קטגוריה:זוכות פרס ישראל על תרומה מיוחדת לחברה ולמדינה
קטגוריה:זוכי פרס ישראל על תרומה מיוחדת לחברה ולמדינה
קטגוריה:זוכי פרס ישראל לשנת 1999
קטגוריה:יהודים הקבורים בהר המנוחות
קטגוריה:יקירות ירושלים
קטגוריה:יקירי ירושלים
קטגוריה:ישראליות ילידות תימן
קטגוריה:ישראלים ילידי תימן
קטגוריה:מייסדות עמותות ישראליות
קטגוריה:מעוטרי אות הנשיא להתנדבות
קטגוריה:משיאי משואה ביום העצמאות: 1984
ברכה
קטגוריה:נחלאות: אישים
קטגוריה:עולות במלחמת העולם השנייה
קטגוריה:עולים במלחמת העולם השנייה
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:רבניות (נשות רבנים)
קטגוריה:ישראליות שנולדו ב-1922
קטגוריה:ישראלים שנולדו ב-1922
קטגוריה:ישראליות שנפטרו ב-2013
קטגוריה:ישראלים שנפטרו ב-2013